|  |  |  |
| --- | --- | --- |
| **ΕΝΩΣΗ ΛΕΙΤΟΥΡΓΩΝ Μ.Ε ΤΡΙΚΑΛΩΝ**  |  | **ΤΡΙΚΑΛΑ 05/01/2021** |
|  **Ε.Λ.Μ.Ε.Τ** |  | **Αρ.Πρωτ.: 210** |
| **Μάρκου Μπότσαρη 2, 42132,Τρίκαλα** |  |  |
| **E-mail: elmet@otenet.gr** |  | **ΠΡΟΣ:**  |
| **FAX: 2431022444**  |  | ΣΧΟΛΕΙΑ |
|  |  | ΜΜΕ |
|  |  |  |

**Ανακοίνωση της ΕΛΜΕ Τρικάλων για την ανακήρυξη των φερόμενων αιρετών που προέκυψαν**

**από τις «ψευδο-εκλογές» της 7ης Νοέμβρη 2020**

Το Υπουργείο Παιδείας παρά τις επανειλημμένες επισημάνσεις και αντιρρήσεις της ΟΛΜΕ και των ΕΛΜΕ, προχώρησε στην διενέργεια των εκλογών-παρωδία της 7ης Νοεμβρίου 2020 για την εκλογή των αιρετών του κλάδου στα Υπηρεσιακά Συμβούλια με ηλεκτρονική ψηφοφορία. Η θέση μας, συντασσόμενη με τις θέσεις της ΟΛΜΕ, εκφράστηκε με σαφήνεια αναφέροντας ότι, σε συνθήκες πανδημίας, χωρίς δυνατότητα ζωντανών συλλογικών διαδικασιών που σε κάθε εκλογική διαδικασία αποτελούν προϋπόθεση, η μόνη λύση ήταν η αναβολή των εκλογών, η παράταση της θητείας των σημερινών αιρετών, και η διεξαγωγή τους σε χρονικό σημείο που θα το επέτρεπαν οι συνθήκες, με δια ζώσης διαδικασία και κάλπες.

Δυστυχώς η πολιτική ηγεσία του Υπουργείου Παιδείας παραμένει αμετανόητη και μέσα στις γιορτές των Χριστουγέννων προχωράει σε κληρώσεις δήθεν εκλεγμένων για να καθοριστεί η σειρά εκλογής τους, ανακοινώνει αποτελέσματα σε μια προσπάθεια να επιβάλει «με το έτσι θέλω» την πολιτική του. Συνεχίζει να γυρνάει την πλάτη στη συντριπτική–καθολική αποχή σύσσωμου του κλάδου με ποσοστό 95%, από τις «ψευδο-εκλογές», δεν παίρνει υπόψη της τις καθολικές παραιτήσεις όλων των υποψηφίων. Ουσιαστικά **κανένα αποτέλεσμα δεν μπορεί να νομιμοποιηθεί.** Η διαδικασία της 7ης Νοεμβρίου θεωρείται ως μη γενόμενη. Δεν υπάρχουν «εκλεγμένοι» αιρετοί και κάθε απόπειρα ορισμού τους είναι παράνομη. Οι αιρετοί είναι ήδη παραιτημένοι και η κυβέρνηση αυτό το γνωρίζει.

Για αυτό έσπευσε μάλιστα να νομοθετήσει στο νομοσχέδιο για την Επαγγελματική Εκπαίδευση το κατάπτυστο άρθρο 123 το οποίο του λύνει τα χέρια αφού δίνει τη δυνατότητα στο Υπουργείο να ορίζει μόνο του τους «αιρετούς» στα Υπηρεσιακά Συμβούλια *«****εφόσον δεν είναι η δυνατή η συγκρότηση των Υπηρεσιακών Συμβουλίων*** *λόγω μη ανάδειξης επαρκούς αριθμού εκπροσώπων τους μετά την ολοκλήρωση της εκλογικής διαδικασίας ή μη αποδοχής του  διορισμού τους ή παραίτησής τους»*.

**Το ΔΣ της ΕΛΜΕ ΤΡΙΚΑΛΩΝ κάνει καθαρό σε κάθε κατεύθυνση:**

**Ο κυβερνητικός εκβιασμός-αυταρχισμός δε θα περάσει!**

1. **Καλούμε να καταθέσουν τις παραιτήσεις τους, στην Δ.Δ.Ε. Τρικάλων,** όλες και όλοι οι συνάδελφοι, οι οποίοι εμφανίζονται ως **«εκλεγμένοι»** από τις εκλογές-παρωδία της 7ης Νοεμβρίου **και έχουν οριστεί ως αιρετοί εκπρόσωποι στο ΠΥΣΔΕ Τρικάλων** (τακτικοί και αναπληρωματικοί), σύμφωνα με την απόφαση της Π.Δ.Ε. Θεσσαλίας με **Αρ. Πρωτ. 14515/30-12-2020**
2. **Καλούμε όλους τους υπόλοιπους φερόμενους ως υποψήφιους αιρετούς εκπρόσωπους, να καταθέσουν τις παραιτήσεις τους στις ΕΛΜΕ που ανήκουν**.
3. Κανένας συνάδελφος να μην αποδεχθεί τον ορισμό του είτε ως αιρετός, είτε ως διορισμένο μέλος σε **Υπηρεσιακά Συμβούλια – καρικατούρες,** που δεν εκπροσωπεί νόμιμα τον κλάδο των εκπαιδευτικών. **Όσοι επιλέξουν διαφορετικό δρόμο αποδεχόμενοι τις διαδικασίες – παρωδία, θα αποτελέσουν ξένο σώμα για τον κλάδο.**
4. **Ζητάμε την παράταση της θητείας των αιρετών**, όπως έγινε σε όλες τις συνδικαλιστικές οργανώσεις, **μέχρι να εκλείψουν οι κίνδυνοι από την πανδημία**, και να πραγματοποιηθούν **εκλογές δια ζώσης** όταν οι υγειονομικές συνθήκες το επιτρέψουν

**Για άλλη μια φορά ο κλάδος ενωμένος θα απαντήσει στον κυβερνητικό αυταρχισμό.**

**Για το Δ.Σ της Ε.Λ.Μ.Ε.Τ**